Moeilike jare lê vir Proteas voor, sê Smith | Netwerk24
Moeilike jare lê vir Proteas voor, sê Smith
30 Mei 2018 12:16
Die talentpoel is nie meer wat dit was nie en Suid-Afrikaanse krieket moet besef dat ’n uitdagende tydjie voorlê met die dat nóg strydrosse in die skemer van hul loopbane is.
Graeme Smith / Foto: Getty Images
Dít is die mening van Graeme Smith, die Proteas se voormalige kaptein, nadat AB de Villiers sy uittrede uit internasionale krieket aangekondig het.
Volgens hom moet die nasionale span hom regmaak vir ’n uitdagende oorgangsfase wat in die volgende jaar of wat vir hom voorlê.
Smith, wat op die jeugdige ouderdom van 33 uitgetree het, sê hy het gedink De Villiers sou sy kolf eers ná volgende jaar se Wêreldbeker-toernooi wegpak.
Hy sê De Villiers is ’n speler met die X-faktor wat wedstryde eiehandig kon wen. Soos baie ander kenners meen Smith hy is onvervangbaar en sê die verlies is so erg soos om ’n Virat Kohli uit Indië se span te haal.
Suid-Afrika het boonop in die laaste paar jaar van sy belowende spelers met Kolpak-kontrakte aan Engelse graafskapspanne afgestaan.
Terselfdertyd wonder Smith ook hoe lank staatmakers soos Hashim Amla en die huidige kaptein, Faf du Plessis, nog betrokke gaan wees.
Benewens hulle staan Dale Steyn, Vernon Philander en JP Duminy se loopbane ook einde se kant toe. Morné Morkel het ook onlangs uit internasionale krieket getree.
Ek dink nie die talentpoel is heeltemal so goed soos wat dit ’n ruk lank was nie.
“Ek dink Suid-Afrikaanse krieket gaan homself in die volgende jaar of wat in ’n baie interessante fase bevind.
“Ek dink nie die talentpoel is heeltemal so goed soos wat dit ’n ruk lank was nie,” sê Smith.
“As ’n paar van die spelers ná volgende jaar se Wêreldbeker-toernooi uit internasionale krieket tree, sal dit tyd neem om die span te herbou.
“Dit gaan interessant wees om te sien of spelers soos Hashim en Faf nog (ná die WB-toernooi) gaan speel. Suid-Afrikaanse krieket moet op sy tone bly, want dit gaan ’n uitdagende tydperk wees.”
Meer oor: Graeme Smith | T20 | Toetskrieket | Eendagkrieket | Proteas
Ottis soek 2de SA draaier vir Sri Lanka-toer
Warner, Bancroft gou terug vir krieket
Dale Steyn kan by WB-agterdeur inglip
AB-kontrak nie aan iemand anders gegee